गुवाहाटी , सेप्तेम्बर 26 : आसाम हादोरसाया रांखान्थियारि बिथिंआव उनफिनलांदों , थांनाय रांआरि बोसोरनि थिखानाय खावसे जौगाखांआरि स्किमफोरनि रांखौ दानि दिस्पुर खुंथायाव थानाय सरकारनि दैदेन्नायाव आसामनि जुथायै दिहुन्थायफोरा गोख्रै खमायलांगासिनो दं । दानि सोलिफुबाय थानाय आसाम बिधान सभानि जथुमायाव कंग्रेज दोलोनि MLA आबदुल खालिक बिथांआ सोंथि सोंनायलाय हादोरसानि रां बिफान्नि मनट्री हिमान्ट बिस्व सर्मा बिथांआ मेलनि गेजेरजों मंगलबाराव फोरमायोदि , गुबुन गुबुन बिफानाव जौगाखानि खामानि मावलांनो थाखाय थांनाय रांआरि बोसोराव आसाम सरकारा गासै 48.189 . 90 कौटी रां बाहायनो थि खालामदोंमोन बेनिनो गासै 25.619 . 83 कौटी रांखौल' बाहायनाय जादों । बेनि गेजेरजों मिथिना मोनोदि आसाम सरकारा थिखानाय रांनि खावसे बाहागोखौ बाहायाखै आरो जौगाखां खामानिफोरा उन जानानै थालांदों । 2017.18 माइथायाव बांद्राय दै बाना जानायनि जाहोनाव गोबां गुबुन गुबुन बिफानफोरा रांनि आरज बिलाइ एबा मोन्नांगौ रांखौ नाजावैआ आसामाव रां बाहायनो हायैनि गुबै जाहोन होन्ना बिथां सर्माया फोरमायो । आबाद जौगाखां बिफानाव गासै 1652.47 कौटी रां थि खालामदोंमोनब्लाबो गासै 901.61 कौटी रांखौल' बाहायदों , गुवाहाटी जौगाखां बिफानाव 1701.98 कौटा रां थि खालामदोंमोनब्लाबो गासै 417.26 कौटी रांखौल बाहायदों , कारकाना आरो फालांगि बिफानाव गासै 746.85 कौटी रां थि खालामदोंमोनब्लाबो गासै 196.07 रांखौल' बाहायदों , सुबुंनि खामानि ( फसंथान आरो राजा लामा ) बिफानाव 341.89 कौटी रां थि खालामदोंमोनब्लाबो 75.90 कौटी रांखौल' बाहायदों , सामाज जौगाखां बिफानाव गासै 1827.67 कौटी रां थि खालामदोंमोनब्लाबो गासै 403.64 कौटी रांखौल' बाहायदों , हान्थामोला बिफानाव गासै 191.47 कौटी रां थि खालामदोंमोनब्लाबो गासै 102.55 कौटी रांखौल' बाहायदों आरो दावबायनाय बिफानाव गासै 107.55 कौटी रां थि खालामदोंब्लाबो 64.47 कौटी रांखौल' बाहायदों । फारसेथिं 2015.16 माइथायनि गासै एबा जुथायै दिहुनथायनि हार ( Gross State Domestic Product ) खौ नायोब्ला दानि दिहुन्थायनि जौखोन्दोआ खमायलांगासिनो दं , 2016.17 माइथायाव 11.57 जौखोन्दो खमायदों आरो 2017.18 माइथायाव 11.59 जौखोन्दो खमायदों । 2015.16 माइथायाव दिहुन्थायनि हारआ गासै 16.47 जौखोन्दोमोन । 
आसामनि जौगाखां बिथिंआव रां बाहायनाय आरो जुथायै दिहुन्थायनि हारआ खामाइलांदों